CELEX: E2022P0001
Language: sk
Date: 2022-01-10 00:00:00
Title: Žaloba spoločností G. Modiano Limited a Standard Wool (UK) Limited podaná 10. januára 2022 proti Dozornému úradu EZVO (Vec E-1/22) 2022/C 103/11

3.3.2022   
            
            
               SK
            
            
               Úradný vestník Európskej únie
            
            
               C 103/14
            
         
      Žaloba spoločností G. Modiano Limited a Standard Wool (UK) Limited podaná 10. januára 2022 proti Dozornému úradu EZVO
      (Vec E-1/22)
      (2022/C 103/11)
      Spoločnosti G. Modiano Limited a Standard Wool (UK) Limited, ktoré zastupujú advokát Karl O. Wallevik, Advokatfirmaet Wallevik, Klostergaten 36, 5005 Bergen, Nórsko, a právni zástupcovia Charles Whiddington a Zanda Romata, Steptoe & Johnson L.L.P., 489 Avenue Louise, 1050 Brusel, Belgicko, podali 10. januára 2022 na Súd EZVO žalobu proti Dozornému úradu EZVO.
      Spoločnosti G. Modiano Limited a Standard Wool (UK) Limited žiadajú Súd EZVO, aby:
      
                  1.
               
               
                  Vyhlásil toto odvolanie za prípustné a dôvodné.
               
            
                  2.
               
               
                  Vyhlásil rozhodnutie Dozorného úradu EZVO z 9. novembra 2021 vo veci č. 84045 za neplatné.
               
            
                  3.
               
               
                  Vyhlásil, že dotačná schéma je novým nástrojom pomoci a že zberné stanice dostávajú neoprávnenú pomoc minimálne od roku 2002, a požiadal Dozorný úrad EZVO, aby vyčíslil výšku neoprávnenej pomoci.
               
            
                  4.
               
               
                  Uložil Dozornému úradu EZVO povinnosť uhradiť náklady spoločností G. Modiano Limited a Standard Wool (UK) Limited.
               
            
                  5.
               
               
                  Prijal všetky opatrenia, ktoré si môže vyžadovať spravodlivé rozhodnutie vo veci.
               
            Právna a skutková podstata veci a právny základ žaloby:
      
                  —
               
               
                  G. Modiano Limited je súkromná akciová spoločnosť so sídlom v Anglicku a Walese. Jej hlavnou činnosťou je dovoz, vývoz, spracovanie a obchodovanie s ovčou vlnou.
               
            
                  —
               
               
                  Standard Wool (UK) Limited je súkromná akciová spoločnosť so sídlom v Anglicku a Walese. Je medzinárodným spracovateľom a obchodníkom s vlnou s osobitným zameraním na prvotné spracovanie vlny a obchodovanie s ňou.
               
            
                  —
               
               
                  Spoločnosti G. Modiano Limited a Standard Wool (UK) Limited (ďalej len „žalobcovia“) predložili 6. septembra 2019 Dozornému úradu EZVO sťažnosť týkajúcu sa dotačnej schémy nórskej vlny (ďalej len „dotačná schéma“).
               
            
                  —
               
               
                  Predmetom tejto žaloby je zrušenie rozhodnutia Dozorného úradu EZVO prijatého 9. novembra 2021, ktorým sa sťažnosť uzatvára (ďalej len „napadnuté rozhodnutie“).
               
            
                  —
               
               
                  Žalobcovia navrhujú zrušenie napadnutého rozhodnutia z dôvodu, že Dozorný úrad EZVO:
                  
                              —
                           
                           
                              sa dopustil nesprávneho právneho posúdenia, keď dospel k záveru, že dotačná schéma predstavuje už existujúci, nie nový nástroj pomoci,
                              
                           
                        
                              —
                           
                           
                              nezohľadnil všetky relevantné informácie predložené žalobcami v ich korešpondencii dozornému úradu a porušil svoju povinnosť odôvodnenia podľa článku 16 Dohody medzi štátmi EZVO o zriadení dozorného úradu a súdu,
                           
                        
                              —
                           
                           
                              nepreskúmal a neposúdil, do akej miery získali zberné stanice neoprávnenú pomoc,
                           
                        
                              —
                           
                           
                              nepreskúmal a neposúdil nepriaznivé účinky dotačnej schémy na hospodársku súťaž.